Ignas Vėgėlė

**Ignas Vėgėlė** (g. 1975 m. liepos 22 d.) – Lietuvos teisininkas, tarptautinės ir Europos teisės teisėtyrininkas, Mykolo Romerio universiteto profesorius, advokatas.

## Biografija
1988 m. baigė Vilniaus 4-ąją vaikų muzikos mokyklą, 1993 m. – S. Nėries vidurinę mokyklą. Daugiau kaip 11 metų dainavo vaikų ir jaunuolių chore „Ąžuoliukas“, vaidino Algirdo Aramino režisuotuose Lietuvos kino studijos filmuose „Geležinė princesė“ (1988) bei „Traukinys į Bulzibarą“ (1986), įgarsino kelias dešimtis meninių ir multiplikacinių filmų.

Vilniaus universiteto Teisės fakultete studijavo (1993–1998 m.) teisę. Lietuvos teisės akademijos Teisės fakultete baigė doktorantūrą, 2002 m. Tarptautinės ir Europos Sąjungos teisės katedroje apgynė disertaciją, socialinių mokslų teisės krypties daktaras. 2006 m. suteiktas docento pedagoginis vardas.

Ignas Vėgėlė Oksfordo universitete (Anglija) studijavo Europos Sąjungos teisę, Hagos tarptautinės teisės akademijoje – tarptautinę privatinę teisę, tarptautinę mokesčių teisę – Bratislavoje, žmogaus teises – Varšuvoje, Europos Sąjungos teisę – Danijos Karališkoje užsienio reikalų ministerijoje bei kitose užsienio šalių institucijose bei įstaigose.

1995–1996 m. dirbo Lietuvos teisininkų draugijoje, 1996–1997 m. – advokatų kontoroje „Foresta“, nuo 1997 m. iki 2002 metų dirbo tarptautinėje audito kontoroje KPMG teisininku, nuo 2007 iki 2010 m. – MRU Teisės fakulteto Europos Sąjungos teisės katedros vedėjas. MRU Teisės fakulteto Tarptautinės ir Europos Sąjungos teisės instituto profesorius.

2008 m. suteiktas habilituoto daktaro laipsnis.

Advokatų kontoros „4law“ advokatas.

Lietuvos teisininkų draugijos pirmininkas (2013–2016 m.), pirmininko pavaduotojas (2016–2022 m.), tarybos narys (nuo 2013 m.), Lietuvos universitetų rektorių konferencijos teisės komiteto pirmininkas (2006–2015 m.), advokatų kvalifikacinio egzamino komisijos narys/pirmininko pavaduotojas (2008–2015 m.), notarų kvalifikacinio egzamino komisijos narys (2013–2018 m.), Europos advokatūrų asociacijos (CCBE) finansų komiteto narys (nuo 2020 m.), Nuolatinio arbitražo teismo narys (nuo 2017 m.).

2014 m. gegužės 16 d. išrinktas Lietuvos advokatūros advokatų tarybos pirmininku.

## Politinė veikla ir aktyvizmas

1994 metais Ignas Vėgėlė tapo Krikščionių demokratų sąjungos nariu ir kandidatavo Fabijoniškių vienmandatėje apygardoje 2000 m. Lietuvos Respublikos Seimo rinkimuose. Savo politiniais įkvėpėjais jis nurodė Viktorą Petkų ir Zigmą Zinkevičių. 2001 m. Krikščionių demokratų sąjunga susijungė su Lietuvos krikščionių demokratų partija ir įkūrė jungtinę politinę partiją "Lietuvos krikščionys demokratai". Ignas Vėgėlė buvo paskirtas partijos valdybos pirmininko pavaduotoju, vėliau - laikinuoju valdybos pirmininku.. 2004 metais jis kandidatavo į Europos Parlamentą Lietuvos krikščionių demokratų partijos sąraše, tačiau išrinktas nebuvo.

2008 m., Lietuvos krikščionims demokratams susijungus su Tėvynės sąjunga ir įkūrus Tėvynės sąjungą-Lietuvos krikščionis demokratus, Vėgėlė atsisakė stoti į naują partiją, motyvuodamas partijos palankumu Kirkilo ministrų kabinetui, nepakankamo konservatyvumo ir mažo dėmesio gyventojų socialiniams reikalams. Jis gynė švietimo ministro Zigmo Zinkevičiaus lituanizacijos politiką Vilniaus krašte ir kritikavo konservatorius dėl ministro nušalinimo..

2020 m. rugpjūčio 23 d. su kitais Lietuvos advokatūros atstovais dalyvavo „Laisvės kelio“ akcijoje, skirtoje išreikšti lietuvių paramą už demokratinę Baltarusiją kovojančiai pilietinei baltarusių visuomenei.

2021 m. rugpjūtį išpopuliarėjo, kai, būdamas Advokatų tarybos pirmininku, pasakė didelio atgarsio sulaukusią kalbą, kurioje griežtai kritikavo koronos pandemijos valdymo politiką, raginimą skiepytis įvardindamas kaip „žmogaus teisių suvaržymą“.

Dalyvavo 2024 m. Lietuvos Respublikos prezidento rinkimuose. Savo rinkimų programoje pabrėžė savo antisistemiškumą. Nors palaikė paramos Ukrainai politiką ir sankcijas Rusijai, akcentavo, kad reikia neatmesti taikos derybų galimybės, siūlė Lietuvai paaukštinti diplomatinį atstovavimą iki ambasadorių lygmens, abejojo Baltarusijos opozicijos lyderės Sviatlanos Cichanouskojos biuro tikslingumu. Surinko 12,35 % balsų ir liko trečias po prezidento pareigas einančio Gitano Nausėdos ir premjerės Ingridos Šimonytės.

## Bibliografija
Ignas Vėgėlė yra vadovėlių, mokslinių straipsnių, metodinių priemonių ir monografijų autorius ir bendraautoris. Svarbiausi veikalai:
* *Advokatūros teisė* (2018 m.);
* *Europos Sąjungos teisė. Vidaus rinkos laisvės, konkurencija ir teisės derinimas* (2011 m.);
* *Aplinkosaugos teisė* (2011 m.);
* *Vartotojų teisių apsauga Lietuvoje ir Europos Sąjungoje* (2006 m.).

## Asmeninis gyvenimas
Su žmona Lina augina dvi dukras ir sūnų.

## Šaltiniai

## Nuorodos
* Asmeninė I. Vėgėlės tinklavietė  (MRU)